લેફ્ટ. જનરલ નિમ્ભોરકરે એમ પણ ઊમેર્યું કે, પાકિસ્તાન અધિકૃત કાશ્મિરમાં આશરે ૭૦૦થી વધુ આતંકવાદીઓ સક્રિય છે અને તેઓ ભારતમાં ઘુસીને આતંક ફેલાવી શકેછે.પાકિસ્તાન અધિકૃત કાશ્મિરમાં સીમા રેખાની પેલે પાર આતંકવાદીઓને તાલીમ આપતા કેમ્પ હજુ પણ ચાલે છે કે કેમ તેવા પ્રશ્નના જવાબમાં તેમણે કહ્યું કે, તાજેતરમાં પકડાયેલા આતંકવાદી નાવિદે આપેલી માહિતી અનુસાર પાકિસ્તાન અધિકૃત કાશ્મિરમાં કુલ ૩૭ જેટલા આતંકવાદી ટ્રેનિંગ કેમ્પ ચાલી રહ્યા છે. તેઓ સતત આ પ્રવૃત્તિઓ ચલાવે છે અને અમે જ નહીં આખા વિશ્વને તેની ખબર છે. જો કે ખરેખર કેટલાક આંતકવાદી ટ્રેનિંગ કેમ્પ ચાલે છે, તેનો ચોક્કસ આંકડો મળી શક્યો નથી. જો કે ઉધમપુરમાંથી પકડાયેલા આતંકવાદીની માહિતી અને અમને મળતા ઈનપુટ્સને ધ્યાનમાં રાખીએ તો આશરે ૭૦૦ જેટલા આતંકવાદીઓ પાકિસ્તાન અધિકૃત કાશ્મિરમાં તાલીમ મેળવી રહ્યા છે, જેમાંથી અડધો અડધ તો ભારતમાં પ્રવેશવાની તક શોધે છે.